
Općinski načelnik
KLASA: 370-01/23-01/01
URBROJ: 2133-7-01/1-23-1
Cetingrad, 02. kolovoza 2023. godine

	Na temelju članka 51. Zakona o najmu stanova (Narodne novine br. 91/96 i 48/98, 66/98, 22/06, 68/18, 105/20) i članka 47. Statuta Općine Cetingrad („Glasnik Karlovačke županije broj 11/21 i 36a/21), načelnica Općine Cetingrad donosi


P R A V I L N I K  
o najmu stanova u vlasništvu Općine Cetingrad


1. OPĆE ODREDBE

Članak 1.
Ovim Pravilnikom određuju se uvjeti i način davanja u najam stanova u vlasništvu Općine Cetingrad, prava i obveze u svezi s najmom i korištenjem stana, te ostala pitanja bitna za uređenje međusobnih odnosa najmodavca i najmoprimca.

Članak 2.
Stanom u smislu ovog Pravilnika, smatra se skup prostorija namijenjenih za stanovanje koje s potrebnim sporednim prostorijama čine zatvorenu građevinsku cjelinu s posebnim ulazom.
Sastavni dio stana čine i pomoćne prostorije koje pripadaju stanu (npr. garaža, ostava za drva i sl.) radi zadovoljavanja pune funkcije stana. Za korištenje pomoćnih prostorija ne naplaćuje se posebna naknada.

2. NAČIN, UVJETI I MJERILA ZA DAVANJE STANOVA U NAJAM

Članak 3.
Zahtjev za davanje u najam stana u vlasništvu Općine Cetingrad, može podnijeti hrvatski državljanin koji na području Općine Cetingrad ima prijavljeno prebivalište najmanje 2 godine uz slijedeće uvjete:
- da on i članovi obiteljskog domaćinstva navedeni u zahtjevu, nemaju u vlasništvu stan
ili kuću na području Republike Hrvatske,
- da on i članovi obiteljskog domaćinstava navedeni u zahtjevu, nemaju stan sa statusom
zaštićenog najmoprimca po odredbama Zakona o najmu stanova koji odgovaraju potrebama obiteljskog domaćinstava
- da on ili članovi obiteljskog domaćinstva navedeni u zahtjevu, nisu otkupili stan po odredbama zakona o prodaji stanova na kojima postoji stanarsko pravo,
- da on ili članovi obiteljskog domaćinstva navedeni u zahtjevu nisu bili nositelj prava na
popravak ratom uništene ili oštećene obiteljske kuće sukladno posebnom propisu. 

Članak 4.
Članovima obiteljskog domaćinstva u smislu prethodnog članka smatra se bračni drug, te osobe koje s podnositeljem zahtjeva žive: srodnici po krvi u pravoj liniji, pastorčad i usvojenici, usvojitelj i osobe koje je podnositelj zahtjeva prema odredbama posebnog zakona dužan uzdržavati, te osoba koja s njim živi u izvanbračnoj zajednici.

Članak 5.
Stanovi u vlasništvu Općine Cetingrad (dalje: općinski stanovi), daju se u najam podnositeljima zahtjeva po redoslijedu utvrđenom Listom prvenstva (dalje: Lista).

Članak 6.
Iznimno, ne primjenjujući odredbe ove Odluke ni utvrđenu Listu prvenstva načelnik
može dati stan u najam u slijedećim slučajevima:
1. Osobi koja je ostala bez stana uslijed elementarnih nepogoda (potres, požar i dr.).
2. Osobi koja prelazi iz većeg općinskog stana u kojem je u najmu u manji stan.
3. Teškim socijalnim slučajevima temeljem mišljenja nadležnog tijela za socijalnu skrb.
4. Osobi za koju se ocijeni da će svojim radom pridonijeti razvoju Općine, deficitarnim
kadrovima koji su zaposleni ili se zapošljavaju na području Općine, osobi koja je zaposlena ili se zapošljava u općinskoj upravi.
5. Osobi sa posebnim socijalnim, zdravstvenim ili drugima problemima.
6. Osobi iz područja zdravstva, kulture, športa, znanosti i sl., temeljem priznatih rezultata rada i postignutih uspjeha koji pridonose promociji i prepoznatljivosti Općine.
7. Osobi koja ima status zaštićenog najmoprimca.

Članak 7.
Red prvenstva za davanje stanova u najam određuje se na temelju slijedećih kriterija:
1. dužina neprekidnog prebivanja na području Općine Cetingrad,
2. broj članova obiteljskog domaćinstva podnositelja zahtjeva,
3. sudjelovanje podnositelja zahtjeva ili člana obiteljskog domaćinstva u Domovinskom ratu,
4. zdravstveno stanje podnositelja zahtjeva i članova njegovog obiteljskog domaćinstva,
5. životna dob podnositelja zahtjeva,
6. uvjeti stanovanja podnositelja zahtjeva i članova obiteljskog domaćinstva,
7. neriješeni podnositelji zahtjeva s prijašnje liste.
Kriteriji iz prethodnog stavka izražavaju se u bodovima.
Članak 8.
Podnositelju zahtjeva za svaku godinu neprekidnog prebivanja na području Općine Cetingrad pripada 1 bod.

Članak 9.
Prema broju članova obitelji, podnositelj zahtjeva dobiva slijedeći broj bodova:
- samac……………………………………….…….…3 boda
- dva člana obitelji…………………………….... 6 bodova
- tri člana obitelji…………………………………. 9 bodova
- četiri člana obitelji………………………….... 12 bodova
- za svakog slijedećeg člana obitelji………… 3 boda
- samohrani roditelj…………………………….… 5 bodova.
Status samohranog roditelja dokazuje se uvjerenjem Centra za socijalnu skrb.

Članak 10.
Za sudjelovanje u Domovinskog rata podnositelja zahtjeva ili člana obiteljskog domaćinstva dobiva se slijedeći broj bodova:
- hrvatski branitelj - dragovoljac koji je u obranu suvereniteta Republike Hrvatske stupio u vremenu od 30.05. 1990. do 15. 01. 1992. godine………………………………..10 bodova
- hrvatski branitelj koji je u obrani suvereniteta RH organizirano sudjelovao u bilo kojem razdoblju Domovinskog rata od 1991. do 1995. godine duže od 90 dana……..5 bodova
- hrvatski branitelj koji je u obrani suvereniteta RH organizirano sudjelovao u bilo kojem razdoblju Domovinskog rata od 1991. do 1995. godine…………………………………2 boda
Status hrvatskog branitelja utvrđuje se prema odredbama Zakona o pravima branitelja iz Domovinskog rata i članova njihovih obitelji.

Članak 11.
Podnositelju zahtjeva na temelju zdravstvenog stanja, njega i članova njegovog obiteljskog domaćinstva, invalidu po bilo kojem osnovu (HRVI, civilni invalidi Domovinskog rata, invalidi rada i civilne osobe s oštećenjem organizma – invaliditetom) pripadaju bodovi sukladno postotku invalidnosti i to:
- invalidima s više od 80% invaliditeta……………………………………………………8 bodova
- invalidima s 50-80% invaliditeta………………………………………………………….6 bodova
- invalidima do 50% invaliditeta…………………………………………………………… 3 boda
Invalidnost se boduje za svakog člana domaćinstva s invaliditetom.
Invalidnost se dokazuje rješenjem nadležnog državnog tijela.

Članak 12.
Prema životnoj dobi, podnositelju zahtjeva pripada:
- od 20 do 30 godina ………………………………………………………………………………… 10 bodova.
- od 30 do 40 godina ……………………………………………………………………………………5 bodova
Činjenice iz stavka 1. ovog članka dokazuju se izvatkom iz matice rođenih.	

Članak 13.
Podnositelju zahtjeva s obzirom na uvjete stanovanja, pripada:
1. podstanaru (ugovor o podstanarstvu zaključen prije raspisivanja natječaja)……………………………………………………………………………………………………..6 bodova
2. ostali oblici stanovanja (kod roditelja, rodbine i sl.)………………………………4 boda
3. neodgovarajući stan u vlasništvu Općine…………………………………………………2 boda
(s obzirom na veličinu ili nezadovoljavajući uvjeti).

Članak 14.
Podnositelji zahtjeva koji nisu stambeno riješeni po prijašnjoj listi, za čekanje dobivaju 5 bodova.

Članak 15.
Bodovi dobiveni po kriterijima iz članka 8. do članka 14. ove Odluke zbrajaju se, te se na osnovu njih utvrđuje redoslijed na Listi prvenstva.
Ukoliko dva ili više podnositelja zahtjeva imaju jednak broj bodova, prednost u ostvarivanju prava na dodjelu stana ima onaj podnositelj koji ima duže neprekidno prebivanje na području Općine Cetingrad. 

Članak 16.
Odluke u svezi dodjele stanova u najam donosi Povjerenstvo koje imenuje načelnik.
Povjerenstvo ima 3 člana.

Članak 17.
Postupak dodjele stanova u najam započinje objavom Poziva na službenim Internet stranicama Općine za prikupljanje zahtjeva za davanje stanova u najam.
Poziv iz prethodnog stavka obvezno sadrži:
- uvjete za sudjelovanje u postupku
- kriterije za utvrđivanje reda prvenstva
- isprave i dokaze koji se prilažu uz zahtjev
- naznaku načina predaje zahtjeva
- rok u kojem se zahtjev predaje.

Članak 18.
Podnositelj zahtjeva mora zahtjevu za dodjelu stana priložiti slijedeće isprave:
1. Domovnicu ili osobnu iskaznicu.
2. Uvjerenje Policijske uprave o vremenu prebivanja na području Općine Cetingrad.
3. Rodni list i vjenčani list za podnositelja zahtjeva i sve članove obiteljskog domaćinstva ili izjava ovjerena kod javnog bilježnika o životu u izvanbračnoj zajednici.
4. Uvjerenje o posjedovanju, odnosno neposjedovanju nekretnina i gruntovne izvatke o vlasništvu nekretnina za podnositelja zahtjeva i članove obiteljskog domaćinstva.
5. Rješenje nadležnog državnog tijela kojim je podnosiocu zahtjeva i članovima njegovog obiteljskog domaćinstva utvrđena invalidnost.
6. Uvjerenje nadležnog državnog tijela o sudjelovanju u Domovinskom ratu.
7. Privolu o obradi osobnih podataka.
9. Druge dokaze na zahtjev Povjerenstva.

Članak 19.
Nakon isteka roka za dostavu zahtjeva Povjerenstvo provodi bodovanje svakog zahtjeva sukladno utvrđenim kriterijima, te utvrđuje prijedlog Liste prioriteta koja se javno objavljuje na službenim internet stranicama Općine.
Lista prioriteta sadrži:
- redni broj redoslijeda podnositelja zahtjeva,
- prezime i ime podnositelja zahtjeva,
- broj bodova po pojedinom kriteriju, te ukupan broj bodova,
- mjesto i datum utvrđivanja liste.

Članak 20.
Podnositelj zahtjeva ima pravo prigovora na utvrđeni redoslijed na Listi prioriteta i obavljeno bodovanje.
Prigovor se podnosi načelniku u roku 8 dana od isticanja liste na službenim internet stranicama Općine.
Nakon razmatranja primjedbi, utvrđuje se konačna Lista prioriteta koja se objavljuje u roku od 30 dana od dana isticanja roka za stavljanje prigovora na prijedlog Liste prioriteta.
Konačna Lista objavljuje se na službenim internet stranicama Općine.

Članak 21.
Lista prvenstva utvrđuje se za razdoblje od 2 godine.
Osobe koje u tijeku trajanja Liste prestanu ispunjavati uvjete na osnovu kojih su uvrštene na listu prioriteta brišu se.
Osobe koje su podnijele neistinite dokaze o ispunjavanju uvjeta za uvrštenje na listu, brišu se.
Ukoliko za vrijeme važenja Liste prvenstva dođe do promjene broja članova obiteljskog domaćinstva podnositelj zahtjeva dužan je o tome izvijestiti Povjerenstvo uz prilaganje dokaza koji to potvrđuju.

Članak 22.
O provedbi Liste prioriteta te dodjeli stanova, pridržavajući se reda prvenstva, brine Jedinstveni upravni odjel Općine Cetingrad koji za svaki konkretan slučaju načelniku dostavlja prijedlog za zaključivanje Ugovora o najmu stana.
Podnositelj zahtjeva koji prihvati ponuđeni stan, dužan je u roku od 8 dana od dana primitka pisane obavijesti pristupiti potpisu Ugovora o najmu stana. 
Ukoliko se utvrdi da podnositelj zahtjeva zbog promijenjenih okolnosti, ne udovoljava više uvjetima za dodjelu stana, ili podnositelj zahtjeva odbije prihvatiti odgovarajući stan ili se ne odazove pozivu za sklapanje ugovora o najmu, o istome će se izvijestiti načelnik koji će donijeti rješenje o brisanju podnositelja s Liste prioriteta.

Članak 23.
Odgovarajućim stanom, s obzirom na broj članova obiteljskog domaćinstva, smatra se:
- za obiteljsko domaćinstvo do tri člana – garsonijera i jednosoban stan,
- za obiteljsko domaćinstvo do šest članova – dvosoban stan,
- za obiteljsko domaćinstvo s više od šest članova – trosoban ili veći stan.

Članak 24.
Odluke u svezi najma stanova donosi načelnik, na prijedlog Jedinstvenog upravnog odjela Općine Cetingrad.
Jedinstveni upravni odjel Općine Cetingrad obavlja i sve stručno administrativne i tehničke poslove vezane uz davanje stanova u najam kako za potrebe Povjerenstva tako i za načelnika.

3. UGOVOR O NAJMU STANA, PRAVA I OBVEZE UGOVORNIH STRANA

Članak 25.
Ugovor o najmu zaključuje se u pisanom obliku, a sadrži:
1. oznaku ugovornih strana,
2. opis stana koji se daje u najam (adresa, broj stana, površina stana, broj prostorija u stanu i dr.),
3. podatke o osobama koje će zajedno s najmoprimcem koristiti stan,
4. visinu najamnine i način plaćanja,
5. vrstu troškova koji se plaćaju u svezi sa stanovanjem i način na koji će se plaćati,
6. trajanje najma,
7. prava i obveze najmoprimca za vrijeme trajanja najma,
8. odredbe o zabrani davanja stana u podnajam,
9. odredbe o prestanku, otkazu i raskidu ugovora o najmu stana,
10. otkazni rokovi i način davanja otkaza,
11. odredbe o postupanju u slučaju smrti ili trajnom napuštanju stana od strane najmoprimca,
12.mjesto i datum zaključenja ugovora i potpis ugovornih strana.

Članak 26.
Ugovor o najmu stana zaključuje se na razdoblje od 5 godina. Najmoprimcu koji uredno izvršava ugovorne obveze najmodavac će, najkasnije 60 dana prije isteka roka na koji je ugovor sklopljen, ponuditi sklapanje novog ugovora o najmu stana na isti rok. Uz izjavu kojom prihvaća navedenu ponudu najmoprimac mora dostaviti Uvjerenje o posjedovanju, odnosno neposjedovanju nekretnina i gruntovne izvatke o vlasništvu nekretnina za podnositelja zahtjeva i članove obiteljskog domaćinstva, te potvrde o prebivalištu za sve članove obiteljskog domaćinstva. 
Ugovor o najmu zaključit će se na neodređeno vrijeme u slučajevima utvrđenim Zakonom, te u slučajevima iz članka 6. ovog Pravilnika.

Članak 27.
Pravo na useljenje u stan najmoprimac stječe nakon zaključenja ugovora o najmu stana. Ugovor se ovjerava kod javnog bilježnika i ima snagu ovršnog javnobilježničkog akta. Troškove ovjere snosi najmodavac. 
Nakon potpisa Ugovora o najmu stana sastavlja se zapisnik o primopredaji kojim se utvrđuje stanje stana u trenutku njegova preuzimanja od strane najmoprimca.
Primopredaju u ime Općine obavljaju službenici Jedinstvenog upravnog odjela Općine Cetingrad.
Najmoprimac je dužan u stan useliti u roku od 30 dana od dana izvršene primopredaje.
Rok iz prethodnog stavka može se produžiti ukoliko je stan neprimjeren za stanovanje, te su potrebni sanacijski zahvati u svrhu njegovog dovođenju u funkciju.

Članak 28.
Najmoprimac o svom trošku održava stan i snosi troškove koji su posljedica redovne upotrebe stana. Troškove vezane uz redovitu upotrebu stana najmoprimac podmiruje plaćajući račune za iste davateljima usluga (električna energija, toplinska energija, telefon, voda, kućni otpad i sl.).

Članak 29.
Najmoprimac je dužan koristiti stan isključivo za stanovanje na način:
- da druge stanare ili najmoprimce ne ometa u mirnom korištenju stana.
- da pri korištenju stana postupa pažljivo i čuva stan i zgradu u kojoj se stan nalazi od kvara i oštećenja.
- da koristi stan, zajedničke dijelove i uređaje u zgradi i zemljište koje služi za redovitu upotrebu zgrade u skladu sa njihovom namjenom,
- da redovito podmiruje najamninu i druge troškove vezane uz korištenje stana, zajedničkih
dijelova, uređaja i prostorija zgrade. 
Nadzor nad korištenjem stana obavlja Jedinstveni upravni odjel Općine Cetingrad.

Članak 30.
Najmoprimac ne smije bez pisane suglasnosti najmodavca obavljati preinake, adaptacije ili rekonstrukcije u stanu.
Pod radovima iz stavka 1. ovog članka podrazumijevaju se radovi kojima se mijenja raspored, površina, namjena pojedinih prostorija ili se mijenja konstrukcija zgrade.
Suglasnost za zahvate iz ovog članka daje načelnik.

Članak 31.
Za svu štetu koja nastane u stanu ili u svezi s korištenjem stana solidarno odgovaraju
najmoprimac i članovi njegova obiteljskog domaćinstva.

Članak 32.
Ugovor o najmu stana prestaje:
- protekom ugovorenog roka,
- raskidom,
- sporazumom,
- na drugi način predviđen zakonom.

Članak 33.
U slučaju smrti najmoprimca, najam se nastavlja s bračnim drugom, a ako njega nema s jednim od članova obiteljskog domaćinstva iz ugovora o najmu stana.
Članovi obiteljskog domaćinstva najmoprimca u slučaju nastupa okolnosti iz prethodnog stavka, dužni su u roku od 30 dana izvijestiti najmodavca o smrti najmoprimca i osobi koja ga zamjenjuje u ugovornom odnosu najma stana.
Promjenom osobe najmoprimca u smislu prethodnog stavka ne mijenjaju se odredbe o vremenu važenja ugovora.

Članak 34.
Ugovor o najmu zaključen na određeno vrijeme prestaje protekom vremena na koje je zaključen.

Članak 35.
Najmodavac može otkazati ugovor o najmu, ako se najmoprimac koristi stanom suprotno Zakonu i ugovoru o najmu stana, a osobito ako:
- ne započne koristiti stan u roku od 3 mjeseca računajući od dana sklapanja ugovora o najmu,
- ne koristi stan duže od 3 mjeseca,
- koristi stan na način da drugog korisnika stana u zgradi ometa u njegovom korištenju te remeti javni red i mir ili svojim postupcima čini druge prekršaje,
- stan ili dio stana bez suglasnosti najmodavca dade u podnajam,
- ne plati u ugovorenom roku najamninu i druge troškove vezane uz korištenje stana,
- kada prestanu postojati okolnosti iz članka 6. ovog Pravilnika ,
- u drugim slučajevima predviđenim ovim Pravilnikom, Ugovorom o najmu ili Zakonom o
najmu stanova.

Članak 36.
Prije davanja otkaza ugovora o najmu, najmodavac će najmoprimca pisano opomenuti da u roku od 30 dana od dana prijema pismena, otkloni razloge za otkaz.
Otkaz se daje u pisanom obliku i predaje drugoj strani uz potpis ili poštom preporučeno, a nastupa trenutkom prijema.



Članak 37.
Ugovor o najmu stana može se raskinuti.
Svaka ugovorna strana može u svako doba raskinuti ugovor ako druga strana ne ispunjava obveze iz Ugovora i Zakona.
Izjava o raskidu ugovora daje se u pisanom obliku i predaje drugoj strani neposredno uz potpis ili poštom preporučeno.

Članak 38.
Sporazumom stranaka ugovor o najmu može prestati u svako doba pri čemu će se strane sporazumjeti o načinu i vremenu predaje stana.

Članak 39.
Najmoprimac je obvezan stan u kojemu više nije u najmu, bez obzira na razlog prestanka najma, vratiti najmodavcu u stanju u kojem ga je primio, uzimajući u obzir promjene do kojih je došlo redovnom uporabom stana.
O primopredaji stana sastavlja se zapisnik.
Bez obzira na način prestanka ugovora o najmu, najmoprimac je dužan najmodavcu vratiti stan u kojem je bio u najmu slobodan od stvari i osoba u roku od 30 dana od dana isteka roka, primitka obavijesti o otkazu, primitka ili uručivanja odluke o raskidu ili sklapanja sporazuma.

4.  UTVRĐIVANJE VISINE NAJAMNINE

Članak 40.
Najmoprimac za stan koji koristi u najmu plaća zaštićenu ili slobodno ugovorenu najamninu.
Visina zaštićene najamnine određuje se temeljem uvjeta i mjerila utvrđenih Uredbom o uvjetima i mjerilima za utvrđivanje najamnine (NN 40/97 i 117/05).
Zaštićenu najamninu plaćaju najmoprimci koji ispunjavaju zakonske uvjete.
Visinu slobodno ugovorene najamnine određuje Općinsko vijeće Općine Cetingrad posebnom odlukom. 

Članak 41.
Najmoprimac je dužan najamninu plaćati do 15-tog u mjesecu za tekući mjesec.


5. PRIJELAZNE I ZAVRŠNE ODREDBE

Članak 42.
Dodjela stanova sukladno ovom Pravilniku provodit će se nakon isteka važenja aktualnih Ugovora o najmu stana.
Ukoliko se najmoprimac nalazi u stanu bez važećeg Ugovora o najmu s istim će se zaključiti aneks ugovora kako bi se sankcioniralo i naplatilo korištenje stana za sve vrijeme dok se najmoprimac nalazio u stanu a nije plaćao najamninu.
Aneksom Ugovora iz prethodnog stavka može se produžiti ugovor samo do trenutka okončanja postupka dodjele stanova prema odredbama ovog Pravilnika i utvrđene Liste prioriteta.

Članak 43.
	Ovaj Pravilnik stupa na snagu osmi dan od dana objave u „Glasniku Karlovačke županije“.


									        Općina Cetingrad
									       općinska načelnica

									________________________
							 		     Marina Kalić, mag.oec.

